CELEX: 32017D0976
Language: bg
Date: 2017-06-07 00:00:00
Title: Решение за изпълнение (ЕС) 2017/976 на Комисията от 7 юни 2017 година за одобряване на решението за освобождаване в съответствие с член 9 от Директива 96/67/ЕО на Съвета във връзка с предоставянето на някои наземни услуги на летище Талин (AS Tallinna Lennujaam) (нотифицирано под номер C(2017) 3798)

9.6.2017   
            
            
               BG
            
            
               Официален вестник на Европейския съюз
            
            
               L 146/150
            
         РЕШЕНИЕ ЗА ИЗПЪЛНЕНИЕ (ЕС) 2017/976 НА КОМИСИЯТА
   от 7 юни 2017 година
   за одобряване на решението за освобождаване в съответствие с член 9 от Директива 96/67/ЕО на Съвета във връзка с предоставянето на някои наземни услуги на летище Талин (AS Tallinna Lennujaam)
   
      
         (нотифицирано под номер C(2017) 3798)
      
   
   (само текстът на естонски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 96/67/ЕО на Съвета от 15 октомври 1996 г. относно достъп до пазара на наземни услуги в летищата на Общността (1), и по-специално член 9, параграф 5 от нея,
   като има предвид, че:
   1.   УВЕДОМЛЕНИЕТО ОТ СТРАНА НА ПРАВИТЕЛСТВОТО НА РЕПУБЛИКА ЕСТОНИЯ ОТНОСНО РЕШЕНИЕТО ЗА ОСВОБОЖДАВАНЕ
   
   
               (1)
            
            
               С електронно писмо от 14 февруари 2017 г. и с писмо, получено от Комисията на 7 март 2017 г., естонските органи уведомиха Комисията — в съответствие с член 9, параграф 3 от Директива 96/67/ЕО (наричана по-нататък „директивата“) — относно решението за освобождаване, взето от правителството на Република Естония въз основа на член 9, параграф 1, буква б) от директивата, във връзка с летище Талин.
            
         
               (2)
            
            
               Освобождаването се изразява в запазване на положението на управляващия орган на летището (Tallinn Airport Ltd) — посредством дъщерното му дружество Tallinn Airport GH Ltd, изцяло притежавано от него — като единствения субект, който има право на територията на летище Талин да предоставя на трети страни следните категории услуги, посочени в точки 3 и 5 от приложението към директивата: багажно обслужване и перонно обслужване. Освобождаването се предоставя въз основа на член 9, параграф 1, буква б) от директивата, за първоначален период от две години — от 15 май 2017 г. до 14 май 2019 г. Освен това с оглед на предвиденото време за преодоляване на пространствените ограничения и по-нататъшно отваряне на пазара естонските органи взеха решение за удължаване на този период с още две години — от 15 май 2019 г. до 14 май 2021 г. — въз основа на член 9, параграф 6 от директивата.
            
         
               (3)
            
            
               В съответствие с член 9, параграф 5 от директивата, Комисията проведе консултации с естонското правителство относно проекта на оценката си.
            
         2.   НАСТОЯЩОТО ПОЛОЖЕНИЕ НА ЛЕТИЩЕ ТАЛИН
   
   
               (4)
            
            
               След скорошно увеличение на годишния трафик над прага от 2 милиона превозени пътници, предвиден в член 1, параграф 2 от директивата, летище Талин попада в нейния обхват, както и на задълженията в нея, свързани с отваряне на пазара на наземни услуги.
            
         
               (5)
            
            
               По отношение на багажното обслужване понастоящем летище Талин разполага с един пътнически терминал и едно съоръжение за сортиране на регистрирания на летището багаж и на целия трансферен багаж, което е разположено на подземния етаж на централната част на терминала.
            
         
               (6)
            
            
               Въпреки че към настоящия момент достъпът до пазара на наземни услуги е изцяло либерализиран, поради липсата на пространство летището е единственият доставчик на услуги за обработка на багаж и перонно обслужване чрез своето дъщерно дружество.
            
         
               (7)
            
            
               Понастоящем летище Талин е в процес на преустройство и разширяване. Процесът е планиран през 2010 г. и първоначално не е бил предвиден за отваряне на пазара на наземни услуги. Но тъй като летището достигна прага от 2 милиона пътници, директивата става приложима и плановете за строителство бяха съответно преразгледани, за да се предвидят инвестиции специално за отваряне на пазара на наземни услуги. Летището разполага с инвестиционни планове както за първоначалните строителни планове, чието изпълнение ще продължи според предвиденото, така и за тези, които са предназначени специално за отваряне на пазара на наземно обслужване през следващите години, като същевременно неудобствата за пътниците по време на строителните работи бъдат сведени до минимум чрез осигуряване на непрекъснатост на работата на летището, наложена от предвиденото увеличение на обема на пътникопотока особено по време на предстоящото естонско председателство на ЕС от 1 юли до 31 декември 2017 г.
            
         
               (8)
            
            
               В момента на летище Талин са в процес на осъществяване или ще бъдат започнати следните големи инвестиционни проекти за развитието на инфраструктурата:
               
                           —
                        
                        
                           Проект за преустройство и разширяване на зоните за излитане и кацане през периода 2016—2020 г.;
                        
                     
                           —
                        
                        
                           Разширяване на южната част на пътническия терминал през периода 2016—2019 г.;
                        
                     
                           —
                        
                        
                           Изграждане на паркинга (част от проекта за пътническия терминал) през 2017 г.;
                        
                     
                           —
                        
                        
                           Инвестиции за отваряне на пазара на наземни услуги през периода 2019—2021 г.
                        
                     
         3.   КОНСУЛТАЦИИ СЪС ЗАИНТЕРЕСОВАНИТЕ СТРАНИ
   
   
               (9)
            
            
               В съответствие с член 9, параграф 3 от директивата, Комисията публикува в Официален вестник на Европейския съюз от 29 март 2017 г. (2) обобщение на решението за освобождаване, за което бе уведомена от естонските органи, и прикани заинтересованите страни да представят коментари.
            
         
               (10)
            
            
               Комисията получи коментари от асоциация на авиокомпании, която изтъква аргументи в противовес на аргументите на естонското правителство, че в сегашната инфраструктура няма ограничение на пространството, което би възпрепятствало Tallinn Airport Ltd. да намери решение за осигуряване на поне един допълнителен доставчик на услуги. Асоциацията на авиокомпаниите твърди, че по-рано няколко дружества са предоставяли наземно обслужване на летище Талин за продължителен период от време.
            
         4.   ОЦЕНКА НА РЕШЕНИЕТО ЗА ОСВОБОЖДАВАНЕ ОТ ГЛЕДНА ТОЧКА НА ДИРЕКТИВАТА
   
   
               (11)
            
            
               Естонските органи обосноваха своето решение за освобождаване с член 9, параграф 1, буква б) от директивата, където изрично се допуска при определени ограничения на използваемото пространство или капацитет държавите членки да запазват една или повече от категориите наземно обслужване, посочени в член 6, параграф 2 от директивата, за един единствен доставчик (3). В съответствие с член 9, параграф 2, естонските органи уточниха категориите, засегнати от решението за освобождаване. Те включват обработката на багаж и перонното обслужване, посочени в точки 3 и 5 от приложението към директивата, а достъпът на пазара до всички други категории наземни услуги на летище Талин не е ограничен.
            
         
               (12)
            
            
               Основната причина за предоставеното от Република Естония освобождаване е свързана с обстоятелството, че поради настоящите ограничения във връзка с наличното пространство и капацитет на летище Талин е невъзможно въвеждането на допълнителен доставчик на наземно обслужване за горепосочените категории услуги (с изключение на транспортиране, товарене и разтоварване от въздухоплавателното средство на храна и напитки) по време на строителните дейности, които ще дадат възможност за пълно отваряне на пазара за перонно обслужване и обработка на багаж. По-специално:
               
                           —
                        
                        
                           Разположението и размерът на действащото съоръжение за сортиране на багаж не позволяват да се отдели място за допълнителни доставчици, които предлагат услуги по обработка на багаж. По-конкретно, оперативното пространство е ограничено и тясно, а маневрирането с товарни колички е трудно за настоящите доставчици на услуги, особено по време на периоди на голямо натоварване. Заради разположението на сегашното съоръжение, то не може да бъде разширено, а отварянето на пазара за второ дружество за обработка на багаж изисква значителни строителни работи за изграждането на нови съоръжения върху външна площ.
                        
                     
                           —
                        
                        
                           Поради липсата на пространство в близост до стоянките на въздухоплавателните средства е невъзможно паркирането на допълнително оборудване от второ дружество за перонно обслужване. Настоящите стоянки за паркиране на наземно оборудване и багажни колички на перона и под галерията на пътническия терминал вече се използват в пълен капацитет. Управлението на сегашните пространствени ограничения представлява предизвикателство за настоящия доставчик на услуги, особено през зимния сезон, когато обслужващите превозни средства за отстраняване и изхвърляне на сняг също биват паркирани в рамките на ограниченото пространство за паркиране. Освен това няма специални хангари или гаражи за паркиране на оборудването. Тъй като няма физическо пространство за увеличаване на капацитета за паркиране в близост до пътническия терминал, осигуряването на втори оператор за наземно обслужване е невъзможно към момента и изисква значителни строителни работи за изграждането на нови съоръжения.
                        
                     
         
               (13)
            
            
               На първо място Комисията счита, че пространството за багаж е ограничено, тъй като е с дължина 72 метра, широчина 13 метра и височина 1,9 метра, което е недостатъчно за втори доставчик, който предлага услуги за обработка на багаж. На второ място, предвид член 9, параграф 1 от директивата, който се отнася до ограничения по отношение на налично пространство или капацитет, възникващи по-специално от претоварване или степен на използване на площта, Комисията отбелязва, че тези аспекти на летище Талин се характеризират с три момента на върхово натоварване, през които за ограничен период от време в рамките на настоящите пространствени ограничения трябва да се въведат в експлоатация множество съоръжения. На трето място пространствените ограничения не могат да бъдат решени бързо и лесно чрез разширяване на текущата площ на съоръженията поради застрояване на съседните до нея площи. На последно място в момента няма достатъчно пространство за съхраняване на оборудване или за разполагане на персонал на допълнителен доставчик, който предлага услуги за обработка на багаж.
            
         
               (14)
            
            
               По отношение на перонното обслужване Комисията отбелязва също, че на първо място е невъзможно да се паркира допълнително оборудване от второ дружество за перонно обслужване поради липсата на пространство в близост до стоянките на въздухоплавателните средства. На второ място настоящите стоянки за паркиране на наземно оборудване и багажни колички на перона и под галерията на пътническия терминал вече се използват в пълен капацитет. На трето място управлението от страна на летище Талин на сегашните пространствени ограничения представлява предизвикателство за настоящия доставчик на услуги, особено през зимния сезон, когато обслужващите превозни средства за отстраняване и изхвърляне на сняг също биват паркирани в рамките на ограниченото пространство за паркиране. На четвърто място няма специални хангари или гаражи за паркиране на оборудването. На последно място, тъй като няма физическо пространство за увеличаване на капацитета за паркиране в близост до пътническия терминал, осигуряването на втори оператор за наземно обслужване е невъзможно към момента и изисква значителни строителни работи за изграждането на нови съоръжения.
            
         
               (15)
            
            
               По отношение на твърденията на асоциацията на авиокомпаниите, че по-рано няколко дружества са предоставяли наземно обслужване на летище Талин, Комисията отбелязва, че според предоставената от Естония информация от 1998 г. насам броят на полетните операции на летище Талин се е увеличил с над 50 %, а броят на пътниците — с 300 %, докато размерът на зоната за обработка на багаж и перонно обслужване остава непроменен. Следователно наличното пространство се е променило поради това увеличение на трафика. Асоциацията на авиокомпаниите не уточнява как друго дружество за наземно обслужване би могло да извършва перонно обслужване и обработка на багаж при сегашните обстоятелства.
            
         
               (16)
            
            
               С цел преодоляване на гореспоменатите пространствени ограничения естонските органи представиха подробен план за разширяване на инфраструктурата, така че да се позволи въвеждането на втори доставчик на услуги за обработка на багаж и доставчик на перонно обслужване и да се осигури съответствие със степента на отваряне на пазара съгласно изискванията на директивата. Изтичането на срока на освобождаването през 2021 г. съвпада с планираното завършване на строителните работи, които ще позволят отваряне на пазара.
            
         
               (17)
            
            
               В тази връзка Комисията отбелязва, че трите проекта, които ще бъдат осъществени от летище Талин, ще допринесат за отварянето на пазара за наземно обслужване, както следва:
               
                           —
                        
                        
                           Проект за преустройство и разширяване на зоните за излитане и кацане (2016—2020 г.): Летище Талин ще изгради допълнителна зона за размразяване на изток от пистата и ще разшири рампа А на север. Това ще позволи в края на този проект второ дружество за наземно обслужване да навлезе на пазара на наземно обслужване и да извършва размразяване и перонно обслужване.
                        
                     
                           —
                        
                        
                           Разширяване на южната част на пътническия терминал (2016—2019 г.): Капацитетът на рентгеновите апарати за изходящ багаж ще се увеличи и ще се изградят допълнителни съблекални за персонала за наземно обслужване, което също ще даде възможност второ дружество за наземно обслужване да навлезе на пазара.
                        
                     
                           —
                        
                        
                           Изграждане на паркинга (2017—2018 г.): Ще бъде увеличена зоната за паркиране за служители на второ дружество за наземно обслужване.
                        
                     
         
               (18)
            
            
               Въз основа на посочените по-горе съображения и наличната информация, Комисията счита, че естонските органи са доказали, че до завършването на описаните по-горе строителни проекти не е възможно да се въведе втори външен доставчик на услуги за обработка на багаж в допълнение към отдела за наземно обслужване на летището.
            
         
               (19)
            
            
               Взет е предвид и фактът, че на летище Талин пазарът е отворен по отношение на всички категории наземно обслужване, различни от обработката на багаж и перонното обслужване, че ограниченията, предвидени от освобождаванията, се прилагат по недискриминационен начин за всички (потенциални) доставчици на наземни услуги освен отдела за наземно обслужване на летището, както и че досега нито един доставчик на наземно обслужване или ползвател на летището не е заявил право да извършва дейности по обработка на багаж или перонно обслужване на летище Талин.
            
         
               (20)
            
            
               Периодът, през който обслужването е запазено за един-единствен доставчик съгласно член 9, параграф 1, буква б), не може да надвишава две години и може да се удължи еднократно с до 2 години. Това е рамката, в която естонските органи предоставят това освобождаване. Подновяването бе съобщено на Комисията успоредно с уведомлението за решението за освобождаване и тя го анализира в рамките на настоящата процедура и настоящото решение.
            
         
               (21)
            
            
               На последно място, особено поради настоящото положение на летище Талин, ограниченията на тези освобождавания от гледна точка на материалния и времевия обхват и предприетите мерки за преодоляване на съществуващите ограничения, Комисията счита, че освобождаванията не засягат неправомерно целите на директивата, не нарушават конкуренцията между доставчиците на наземно обслужване и/или самообслужващите се ползватели на летището и не се разпростират повече от необходимото в съответствие с член 9, параграф 2 от директивата.
            
         
               (22)
            
            
               Решението не засяга член 102 от Договора за функционирането на Европейския съюз, в който като несъвместима с вътрешния пазар е забранена всяка злоупотреба от страна на едно или повече предприятия с господстващо положение в рамките на вътрешния пазар или в съществена част от него, доколкото тя може да повлияе върху търговията между държавите членки.
            
         5.   ЗАКЛЮЧЕНИЕ
   
   
               (23)
            
            
               Поради тази причина, въз основа на резултатите от проведеното от Комисията разглеждане и след консултация с Република Естония, следва да бъде одобрено решението за освобождаване, взето от тази държава членка съгласно член 9, параграф 1, буква б) от директивата и отнасящо се до летище Талин, за което Комисията бе уведомена с електронно писмо на 14 февруари 2017 г. и с писмо, получено на 7 март 2017 г.
            
         
               (24)
            
            
               Мерките, предвидени в настоящото решение, са в съответствие със становището на Консултативния комитет, посочен в член 10 от директивата,
            
         ПРИЕ НАСТОЯЩОТО РЕШЕНИЕ:
   Член 1
   Одобрява се решението за освобождаване, взето от Република Естония в съответствие с член 9, параграф 1, буква б) от Директива 96/67/ЕО и отнасящо се до летище Талин, за което Комисията бе уведомена с електронно писмо на 14 февруари 2017 г. и с писмо, получено на 7 март 2017 г.
   Член 2
   Адресат на настоящото решение е Република Естония.
   
      Съставено в Брюксел на 7 юни 2017 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 272, 25.10.1996 г., стр. 36.
   
      (2)  ОВ C 98, 29.3.2017 г., стр. 3.
   
      (3)  Член 6, параграф 2 от директивата гласи: „Държавите-членки могат да ограничават броя на доставчиците, на които е разрешено да предоставят следните категории наземно обслужване:
   
               —
            
            
               обработка на багаж;
            
         
               —
            
            
               работа с подвижна стълба;
            
         
               —
            
            
               работа с гориво и масло;
            
         
               —
            
            
               работа с поща и товари по отношение на физическото обработване на пощата и товарите, независимо дали пристигащи, отпътуващи или премествани между въздушния терминал и въздухоплавателното средство.
            
         Те обаче не могат да ограничат този брой под двама за всяка категория наземно обслужване.“